Broj: 711-I-986-M-184/22-02-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Nenada Hranilović**, **direktora trgovačkog društva MEĐIMURJE-PLIN d.o.o. za opskrbu plinom (u daljnjem tekstu: MEĐIMURJE PLIN d.o.o.),** za davanjem mišljenja Povjerenstva,na 167. sjednici održanoj dana 12. travnja 2022.g., daje sljedeće

**MIŠLJENJE**

1. **Sukladno članku 17. stavku 1. ZSSI-a, obveznik Nenad Hranilović ne može istovremeno uz obnašanje dužnosti** **direktora trgovačkog društva MEĐIMURJE PLIN d.o.o. obnašati drugu javnu dužnost člana Županijske skupštine Međimurske županije, jer zakonom nije propisana iznimka od opće zabrane istodobnog obnašanja ove javne dužnosti.**
2. **S obzirom da je predsjednik Odbora za energetiku komunalnu i prometnu infrastrukturu Županijske skupštine Međimurske županije biran iz redova članova ovog predstavničkog tijela, obveznik Nenad Hranilović ne može istovremeno uz obnašanje dužnosti iz točke I. izreke biti predsjednik navedenog Odbora, jer isto proizlazi iz obnašanja zabranjene druge javne dužnosti, ali bi to uz primanje naknade mogao biti ukoliko bude imenovan kao vanjski član istog.**

Obrazloženje

Zahtjev za davanjem mišljenja Povjerenstva podnio je Nenad Hranilović, direktor trgovačkog društva MEĐIMURJE PLIN d.o.o. U Povjerenstvu zahtjev je zaprimljen 06. travnja 2022. pod poslovnim brojem 711-U4066-M-184/22-01-5, povodom kojeg se vodi predmet broj P-184/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je Nenad Hranilović povodom obnašanja dužnosti direktora trgovačkog društava MEĐIMURJE-PLIN d.o.o. čiji su osnivači/članovi: GRAD ČAKOVEC, OPĆINA DONJI VIDOVEC, GRAD PRELOG, GRAD MURSKO SREDIŠĆE, OPĆINA SELNICA, OPĆINA NEDELIŠĆE, OPĆINA BELICA, OPĆINA PODTUREN, OPĆINA DONJA DUBRAVA, OPĆINA DOMAŠINEC, OPĆINA ŠTRIGOVA, OPĆINA KOTORIBA, OPĆINA MALA SUBOTICA, OPĆINA SVETI JURAJ NA BREGU, OPĆINA DONJI KRALJEVEC, OPĆINA GORIČAN, OPĆINA SVETI MARTIN NA MURI, OPĆINA VRATIŠINEC, OPĆINA STRAHONINEC, OPĆINA ŠENKOVEC, OPĆINA DEKANOVEC, OPĆINA OREHOVICA, OPĆINA SVETA MARIJA, OPĆINA GORNJI MIHALJEVEC i OPĆINA PRIBISLAVEC, što je utvrđenom uvidom u Registar nadležnog Trgovačkog suda, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva predstavlja li sukob interesa činjenica da kao direktor (uprava) trgovačkog društva MEĐIMURJE-PLIN d.o.o. u vlasništvu općina i gradova istodobno obnaša dužnost županijskog vijećnika Međimurske županije i predsjednika Odbora za energetiku, komunalnu i prometnu infrastrukturu (radno tijelo skupština), obje funkcije bez naknade.

Obveznik u zahtjevu za mišljenje pojašnjava da MEĐIMURJE-PLIN d.o.o. nije u vlasništvu Međimurske županije te da u smislu članka 78. Zakona o lokalnim izborima ( „Narodne novine“, broj 144/12., 121/16., 98/19., 42/20., 144/20. i 37/21.) član predstavničkog tijela jedinice lokalne i područne (regionalne) samouprave ne može istovremeno biti samo član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač.

Obveznik smatra da bi se slijedom navedenog radilo o nespojivosti dužnosti u slučaju istovremenog obnašanja dužnosti općinskog/gradskog vijećnika, ali ne i županijskog vijećnika obzirom da je društvo MEĐIMURJE-PLIN d.o.o. u vlasništvu općina i gradova.

Člankom 3. stavcima 1. i 2. ZSSI-a propisano je tko su obveznici u smislu toga Zakona. Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovom slučaju Zakonom o trgovačkim društvima(„Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22)kao posebnim zakonom kojim se uređuje način imenovanja direktora trgovačkih društava, nije izričito propisano da direktori trgovačkih društava u vlasništvu jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Također obnašanje ove javne dužnosti nije povezano niti proizlazi iz obavljanja dužnosti direktora trgovačkog društva MEĐIMURJE-PLIN d.o.o.

Sukladno navedenom, obveznik Nenad Hranilović ne može za vrijeme obnašanja dužnosti direktora trgovačkog društva MEĐIMURJE-PLIN d.o.o. biti član Skupštine Međimurske županije, jer ista javna dužnost ne proizlazi iz obnašanja dužnosti direktora trgovačkog društva, niti je zakonom propisana iznimka od opće zabrane istodobnog obnašanja ove javne dužnosti.

Sukladno članku 27. Zakona o lokalnoj i područnoj samoupravi („Narodne novine“: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) općinsko vijeće, gradsko vijeće i županijska skupština predstavnička su tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

Člankom 21. stavak 1. točka 6. Statuta Međimurske županije propisano je da Skupština osniva i bira članove radnih tijela Skupštine.

Sukladno članku 35. Poslovnika Skupštine Međimurske županije propisano je da su radna tijela odbori, komisije i druga tijela, dok je u stavku 2. propisano da se tim Poslovnikom osnivaju stalna radna tijela, određuje njihov djelokrug, broj članova i način rada.

Člankom 37. stavkom 1. navedenog Poslovnika propisano je da radna tijela imaju predsjednika i određeni broj članova. Članovi radnih tijela biraju se, u pravilu, iz redova vijećnika, a sukladno stavku 3. Poslovnika predsjednik radnog tijela mora biti biran iz redova vijećnika.

Člankom 37. stavkom 4. istog Poslovnika propisano je da se u radna tijela mogu se imenovati i pojedini znanstveni, stručni i drugi javni djelatnici, te druge osobe koje mogu pridonijeti u radu radnog tijela. Predsjednika i članove radnog tijela bira sukladno stavku 5. istog članka Skupština na prijedlog Odbora za izbor i imenovanja ili najmanje 1/3 vijećnika. Sastav radnih tijela, u pravilu, odgovara stranačkoj strukturi Skupštine.

U članku 43. stavku 1. Poslovnika navedena su radna tijela Županijske skupštine, te je između ostalih, pod točkom 6. naveden Odbor za energetiku, komunalnu i prometnu infrastrukturu (u daljnjem tekstu: Odbor), koji sukladno članku 47. Poslovnika prati i usklađuje razvoj odnosno izgradnju energetskih objekata, objekata komunalne i prometne infrastrukture, te daje prethodno mišljenje Skupštini o programima i izvješćima pravnih osoba koje obavljaju djelatnosti iz nadležnosti odbora.

Iz sadržaja prikupljene dokumentacije utvrđeno je da je Odbor savjetodavno tijelo Županijske skupštine Međimurske županije osnovano u svrhu praćenja, usklađivanja razvoja odnosno izgradnje energetskih objekata, objekata komunalne i prometne infrastrukture, te davanja prethodnih mišljenja skupštini o programima i izvješćima pravnih osoba koje obavljaju djelatnosti iz nadležnosti odbora.

Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanom odboru.

Međutim, članovi radnih tijela skupštine Međimurska županije biraju se, u pravilu, iz redova vijećnika, dok predsjednik mora biti izabran iz redova vijećnika. Pored navedenih u radna tijela mogu se imenovati i pojedini znanstveni, stručni i drugi javni djelatnici, te druge osobe koje mogu pridonijeti u radu radnog tijela.

S obzirom da sukladno članku 17. stavku 1. ZSSI-a obveznik Nenad Hranilović ne može za vrijeme obnašanja dužnosti direktora društva MEĐIMURJE PLIN d.o.o. obnašati drugu javnu dužnost člana Županijske skupštine Međimurske županije, te da je predsjednik Odbora imenovan iz redova članova navedenog predstavničkog tijela, obnašanje navedene dužnosti proizlazi i povezano je s obnašanjem zabranjene dužnosti člana Županijske skupštine, slijedom čega obveznik ne može istodobno biti predsjednik navedenog Odbora.

Međutim, obveznik Nenad Hranilović mogao bi biti član predmetnog Odbora Županijske skupštine Međimurske županije ukoliko bi bio imenovan kao vanjski član, sukladno članku 37. stavkom 4. Poslovnika skupštine Međimurske županije, jer bi se u tome slučaju radilo o dopuštenom obavljanju povremenih poslova savjetodavnog karaktera, a ne o njihovu obavljanju u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Nenad Hranilović, elektroničkom dostavom
2. Objava na internetskoj stranici Povjerenstva
3. Pismohrana